Document ID: 32006D0135

Title and Content:
ΑΠΌΦΑΣΗ ΤΗΣ ΕΠΙΤΡΟΠΉΣ της 22ας Φεβρουαρίου 2006 σχετικά με τη λήψη ορισμένων προσωρινών μέτρων προστασίας λόγω της υψηλής παθογονικότητας γρίπης των πτηνών στα πουλερικά στην Κοινότητα [κοινοποιηθείσα υπό τον αριθμό Ε(2006) 597] (Κείμενο που παρουσιάζει ενδιαφέρον για τον ΕΟΧ) (2006/135/ΕΚ) Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: την οδηγία 89/662/ΕΟΚ του Συμβουλίου, της 11ης Δεκεμβρίου 1989, σχετικά με τους κτηνιατρικούς ελέγχους που εφαρμόζονται στο ενδοκοινοτικό εμπόριο με προοπτική την υλοποίηση της εσωτερικής αγοράς (1), και ιδίως το άρθρο 9 παράγραφος 4, την οδηγία 90/425/ΕΟΚ του Συμβουλίου, της 26ης Ιουνίου 1990, σχετικά με τους κτηνιατρικούς και ζωοτεχνικούς ελέγχους που εφαρμόζονται στο ενδοκοινοτικό εμπόριο ορισμένων ζώντων ζώων και προϊόντων με προοπτική την υλοποίηση της εσωτερικής αγοράς (2), και ιδίως το άρθρο 10 παράγραφος 4, τον κανονισμό (ΕΚ) αριθ. 998/2003 του Ευρωπαϊκού Κοινοβουλίου και του Συμβουλίου, της 26ης Μαΐου 2003, για τους υγειονομικούς όρους που εφαρμόζονται στις μη εμπορικού χαρακτήρα μετακινήσεις ζώων συντροφιάς και για την τροποποίηση της οδηγίας 92/65/ΕΟΚ του Συμβουλίου (3), και ιδίως το άρθρο 18, την οδηγία 2005/94/ΕΚ του Συμβουλίου, της 20ής Δεκεμβρίου 2005, σχετικά με κοινοτικά μέτρα για την καταπολέμηση της γρίπης των πτηνών και την κατάργηση της οδηγίας 92/40/ΕΟΚ (4), και ιδίως το άρθρο 66 παράγραφος 2, Εκτιμώντας τα ακόλουθα: (1) Η γρίπη των πτηνών αποτελεί λοιμώδη ιογενή ασθένεια των πουλερικών και των πτηνών, η οποία προκαλεί θνησιμότητα και διαταραχές που είναι δυνατόν να λάβουν ταχέως διαστάσεις επιζωοτίας και να αποτελέσουν πιθανόν σοβαρή απειλή για την υγεία των ζώων και να μειώσουν κατακόρυφα την κερδοφορία της πτηνοτροφίας. Υπό ορισμένες συνθήκες η ασθένεια μπορεί επίσης να αποτελέσει κίνδυνο για την ανθρώπινη υγεία. Υπάρχει κίνδυνος μετάδοσης του νοσογόνου παράγοντα σε άλλες εκμεταλλεύσεις, σε άγρια πτηνά και από ένα κράτος μέλος σε άλλα κράτη μέλη και τρίτες χώρες μέσω του διεθνούς εμπορίου ζώντων πτηνών ή προϊόντων πτηνών. (2) Ο υψηλής παθογονικότητας ιός της γρίπης των πτηνών του υποτύπου H5N1 απομονώθηκε από τα άγρια πτηνά σε ορισμένα μέρη της Κοινότητας και σε τρίτες χώρες που συνορεύουν με την Κοινότητα ή στις οποίες μεταβαίνουν τα μεταναστευτικά πουλιά κατά τη διάρκεια του χειμώνα. Οι πιθανότητες εισαγωγής του ιού με τα άγρια πτηνά αυξάνει κατά τη διάρκεια της προσεχούς μεταναστευτικής περιόδου. (3) Σε περίπτωση απομόνωσης του ιού Η5 της γρίπης των πτηνών σε άγρια πτηνά στην επικράτεια ενός κράτους μέλους και έως ότου προσδιοριστεί ο τύπος νευραμινιδάσης (N) ή ο δείκτης παθογονικότητας, η κλινική εικόνα και οι επιδημιολογικές συνθήκες εμβάλλουν την υποψία ότι πρόκειται για υψηλής παθογονικότητας γρίπη των πτηνών που οφείλεται στον υψηλής παθογονικότητας υπότυπο Η5Ν1 του ιού Α της γρίπης ή, όταν η παρουσία της υψηλής παθογονικότητας γρίπης των πτηνών και ιδίως αυτού του υποτύπου έχει επιβεβαιωθεί, το πληττόμενο κράτος μέλος πρέπει να εφαρμόσει συγκεκριμένα μέτρα προστασίας για την ελαχιστοποίηση του κινδύνου μετάδοσης της νόσου. (4) Αυτά τα μέτρα προστασίας πρέπει να εφαρμόζονται επιπλέον των μέτρων που προβλέπονται στο πλαίσιο της οδηγίας 92/40/ΕΟΚ του Συμβουλίου, της 19ης Μαΐου 1992 για τη θέσπιση κοινοτικών μέτρων για την καταπολέμηση της γρίπης των ορνίθων (5). (5) Ωστόσο, τα μέτρα που προβλέπονται στην οδηγία 92/40/ΕΟΚ αποτελούν ελάχιστα μέτρα ελέγχου και απαιτούν τη θέσπιση συμπληρωματικών διατάξεων, ιδίως όσον αφορά τις μετακινήσεις ορισμένων πτηνών και προϊόντων πουλερικών και άλλων πτηνών που προέρχονται από τη ζώνη που πλήττεται από τη νόσο. (6) Με δεδομένο τον ιδιαίτερο κίνδυνο της νόσου και την επιδημιολογική κατάσταση όσον αφορά την υψηλής παθογονικότητας γρίπη των πτηνών και με γνώμονα το σοβαρό οικονομικό αντίκτυπο που μπορεί να έχει η νόσος, ιδίως σε περίπτωση κρουσμάτων σε ζώνες πτηνοτροφικής παραγωγής υψηλής πληθυσμιακής πυκνότητας, τα πρόσθετα μέτρα πρέπει να αποσκοπούν στην ενίσχυση των μέτρων τοπικού ελέγχου, χωρίζοντας το πληττόμενο κράτος μέλος σε περιοχές, διαχωρίζοντας την πληττόμενη περιοχή από το τμήμα της επικράτειάς του που είναι απαλλαγμένο από τη νόσο και παρέχοντας διαβεβαιώσεις στον πτηνοτροφικό τομέα και στους εμπορικούς εταίρους σχετικά με την ασφάλεια των προϊόντων που αποστέλλονται από το τμήμα της χώρας που είναι απαλλαγμένο από τη νόσο. (7) Με γνώμονα τις διαφορές στον κίνδυνο της νόσου σε περίπτωση κρουσμάτων της υψηλής παθογονικότητας γρίπης των πτηνών, το πληττόμενο κράτος μέλος πρέπει, σε στενή συνεργασία με την Επιτροπή, να καθορίσει μια περιοχή υψηλού κινδύνου και μια περιοχή χαμηλού κινδύνου. (8) Εάν η επιδημιολογική κατάσταση το απαιτεί, πρέπει να ληφθούν τα κατάλληλα μέτρα στις περιοχές που αφορούν τα κρούσματα ή οι υποψίες κρουσμάτων της υψηλής παθογονικότητας γρίπης των πτηνών, ιδίως με την περιγραφή των περιοχών αυτών και την ενημέρωση της περιγραφής αυτής ανάλογα με την κατάσταση, στο παράρτημα Ι της παρούσας απόφασης σύμφωνα με τη διαδικασία που ορίζει το άρθρο 10 παράγραφος 3 ή 4 της οδηγίας 90/425/ΕΟΚ και του άρθρου 9 παράγραφος 3 ή 4 της οδηγίας 89/662/ΕΟΚ. (9) Για λόγους συνέπειας, είναι σκόπιμο, για τους σκοπούς της παρούσας απόφασης, να εφαρμοστούν συγκεκριμένοι ορισμοί που προβλέπονται στην οδηγία 2005/94/ΕΚ του Συμβουλίου, της 20ής Δεκεμβρίου 2005, σχετικά με κοινοτικά μέτρα για την καταπολέμηση της γρίπης των πτηνών και την κατάργηση της οδηγίας 92/40/ΕΟΚ (6), στην οδηγία 90/539/ΕΟΚ του Συμβουλίου, της 15ης Οκτωβρίου 1990, σχετικά με τους όρους υγειονομικού ελέγχου που διέπουν τις ενδοκοινοτικές συναλλαγές και τις εισαγωγές πουλερικών και αυγών για επώαση από τρίτες χώρες (7), στον κανονισμό (ΕΚ) αριθ. 853/2004 του Ευρωπαϊκού Κοινοβουλίου και του Συμβουλίου, της 29ης Απριλίου 2004, για τον καθορισμό ειδικών κανόνων υγιεινής για τα τρόφιμα ζωικής προέλευσης (8), στον κανονισμό (ΕΚ) αριθ. 998/2003 του Ευρωπαϊκού Κοινοβουλίου και του Συμβουλίου, της 26ης Μαΐου 2003, για τους υγειονομικούς όρους που εφαρμόζονται στις μη εμπορικού χαρακτήρα μετακινήσεις ζώων συντροφιάς και για την τροποποίηση της οδηγίας 92/65/ΕΟΚ του Συμβουλίου (9). (10) Τα μέτρα που ορίζονται στην απόφαση 2005/734/ΕΚ της Επιτροπής, της 19ης Οκτωβρίου 2005, για τη θέσπιση μέτρων βιοασφάλειας με σκοπό τη μείωση του κινδύνου μετάδοσης της υψηλής παθογονικότητας γρίπης των πτηνών, που προκαλείται από τον υπότυπο H5N1 του ιού της γρίπης τύπου A, από τα άγρια πτηνά στα πουλερικά και σε άλλα πτηνά σε αιχμαλωσία, καθώς και για την πρόβλεψη συστήματος έγκαιρης ανίχνευσης στις ιδιαίτερα ευπρόσβλητες περιοχές (10) πρέπει να εφαρμόζονται στις περιοχές που έχουν πληγεί από τη νόσο. (11) Η οδηγία 92/65/ΕΟΚ του Συμβουλίου, της 13ης Ιουλίου 1992 που καθορίζει τους όρους υγειονομικού ελέγχου που διέπουν το εμπόριο και τις εισαγωγές στην Κοινότητα ζώων, σπέρματος, ωαρίων και εμβρύων που δεν υπόκεινται, όσον αφορά τους όρους υγειονομικού ελέγχου, στις ειδικές κοινοτικές ρυθμίσεις που αναφέρονται στο τμήμα Ι του παραρτήματος Α της οδηγίας 90/425/ΕΟΚ (11), προβλέπει εγκεκριμένους οργανισμούς, ινστιτούτα και κέντρα καθώς και υπόδειγμα πιστοποιητικού ως συνοδευτικό της μετακίνησης ζώων ή γαμετών αυτών μεταξύ παρόμοιων εγκεκριμένων εγκαταστάσεων σε διαφορετικά κράτη μέλη. Από τους περιορισμούς μεταφοράς πρέπει να προβλέπεται παρέκκλιση για πτηνά που προέρχονται από ή προορίζονται για φορείς, ινστιτούτα και κέντρα που έχουν εγκριθεί σύμφωνα με την εν λόγω οδηγία. (12) Πρέπει να επιτρέπεται η μεταφορά αυγών επώασης από τις ζώνες προστασίας, υπό ορισμένους όρους. Η αποστολή αυγών επώασης σε άλλες χώρες μπορεί να επιτραπεί εφόσον, ιδίως, πληρούνται οι όροι που καθορίζονται στην οδηγία 2005/94/ΕΚ. Στις περιπτώσεις αυτές, τα πιστοποιητικά υγείας των ζώων που προβλέπονται σύμφωνα με την οδηγία 90/539/ΕΟΚ πρέπει να περιλαμβάνουν παραπομπή στην παρούσα απόφαση. (13) Η αποστολή από τις ζώνες προστασίας κρέατος, κιμάδων, παρασκευασμάτων κρέατος και προϊόντων κρέατος πρέπει να επιτρέπεται υπό ορισμένους όρους, ιδίως όσον αφορά τη συμμόρφωση με ορισμένες απαιτήσεις του κανονισμού (ΕΚ) αριθ. 853/2004 και του κανονισμού (ΕΚ) αριθ. 854/2004 του Ευρωπαϊκού Κοινοβουλίου και του Συμβουλίου, της 29ης Απριλίου 2004, για τον καθορισμό ειδικών διατάξεων για την οργάνωση των επίσημων ελέγχων στα προϊόντα ζωικής προέλευσης που προορίζονται για κατανάλωση από τον άνθρωπο (12). (14) Η οδηγία 2002/99/ΕΚ του Συμβουλίου, της 16ης Δεκεμβρίου 2002, για τους κανόνες υγειονομικού ελέγχου που διέπουν την παραγωγή, μεταποίηση, διανομή και εισαγωγή προϊόντων ζωικής προέλευσης που προορίζονται για ανθρώπινη κατανάλωση (13) θεσπίζει κατάλογο με μεθόδους ασφαλούς επεξεργασίας κρέατος από περιοχές υπό περιορισμό, τη δυνατότητα καθορισμού ενός ειδικού σήματος ταυτοποίησης και καθορίζει το σήμα ταυτοποίησης που απαιτείται για κρέας που δεν έχει έγκριση κυκλοφορίας στην αγορά για υγειονομικούς λόγους. Είναι σκόπιμο να επιτρέπεται η αποστολή από τις ζώνες προστασίας κρέατος που φέρει το υγειονομικό σήμα που προβλέπεται στην εν λόγω οδηγία καθώς και προϊόντων κρέατος που έχουν υποβληθεί σε επεξεργασία που αναφέρεται σε αυτήν. (15) Ο κανονισμός (ΕΚ) αριθ. 1774/2002 του Ευρωπαϊκού Κοινοβουλίου και του Συμβουλίου, της 3ης Οκτωβρίου 2002, για τον καθορισμό υγειονομικών κανόνων σχετικά με τα ζωικά υποπροϊόντα που δεν προορίζονται για κατανάλωση από τον άνθρωπο (14), επιτρέπει την εισαγωγή διαφόρων ζωικών υποπροϊόντων, όπως ζελατίνη για τεχνική χρήση, πρώτες ύλες για φαρμακευτική χρήση και άλλα, προέλευσης διαφόρων περιοχών της Κοινότητας που υπόκεινται σε υγειονομικούς περιορισμούς, επειδή τα προϊόντα αυτά θεωρούνται ασφαλή λόγω των ειδικών συνθηκών παραγωγής, επεξεργασίας και χρήσης που αδρανοποιούν με αποτελεσματικό τρόπο τους πιθανούς παθογόνους παράγοντες ή εμποδίζουν την επαφή με τα ευπαθή ζώα. (16) Η παρούσα απόφαση πρέπει να αναθεωρηθεί υπό το πρίσμα της μεταφοράς από τα κράτη μέλη της οδηγίας 2005/94/ΕΚ. (17) Δεδομένου του κινδύνου της νόσου, πρέπει να θεσπιστούν σε κοινοτικό επίπεδο μέτρα προστασίας για την αντιμετώπιση των συγκεκριμένων κινδύνων σε διάφορες περιοχές. (18) Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής για την τροφική αλυσίδα και την υγεία των ζώων, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Αντικείμενο, πεδίο εφαρμογής και ορισμοί 1. Η παρούσα απόφαση θεσπίζει ορισμένα μέτρα προστασίας που πρέπει να εφαρμοστούν σε περιπτώσεις υψηλής παθογονικότητας γρίπης των πτηνών σε πουλερικά στην επικράτεια ενός κράτους μέλους (στη συνέχεια «το πληττόμενο κράτος μέλος»), που οφείλεται στον υπότυπο Η5 του ιού Α της γρίπης, για τον οποίο υπάρχει υποψία («υποψία κρούσματος») ή επιβεβαίωση («κρούσμα») ότι είναι του τύπου νευραμινιδάσης Ν1, ώστε να προληφθεί η διάδοση της γρίπης των πτηνών σε τμήματα της Κοινότητας τα οποία δεν έχουν πληγεί από την ασθένεια, με τις μετακινήσεις πουλερικών, άλλων πτηνών και προϊόντων πτηνών. 2. Με την επιφύλαξη άλλων διατάξεων, ισχύουν οι ορισμοί της οδηγίας 2005/94/ΕΚ. Επιπροσθέτως, ισχύουν οι ακόλουθοι ορισμοί: α) «αυγά επώασης»: τα αυγά όπως ορίζονται στο άρθρο 2 παράγραφος 2 της οδηγίας 90/539/ΕΟΚ· β) «άγρια φτερωτά θηράματα»: τα θηράματα όπως ορίζονται στο σημείο 1.5, δεύτερη περίπτωση και στο σημείο 1.7 του παραρτήματος Ι του κανονισμού (ΕΚ) αριθ. 853/2004· γ) «άλλα πτηνά σε αιχμαλωσία»: τα πτηνά όπως ορίζονται στο σημείο 6 του άρθρου 2 της οδηγίας 2005/94/ΕΚ, συμπεριλαμβανομένων: i) των ζώων συντροφιάς από τη συνομοταξία των πτηνών, όπως αναφέρεται στο άρθρο 3 σημείο α) του κανονισμού (ΕΚ) αριθ. 998/2003, και ii) των πτηνών που προορίζονται για εγκεκριμένους οργανισμούς, ινστιτούτα ή κέντρα, όπως ορίζονται στο άρθρο 2 παράγραφος 1 στοιχείο γ) της οδηγίας 92/65/ΕΟΚ. 3. Για τους σκοπούς της παρούσας απόφασης ισχύουν επίσης τα εξής: α) Η περιοχή που παρατίθεται στο μέρος Α του παραρτήματος Ι, στο εξής «περιοχή Α», θεωρείται περιοχή υψηλού κινδύνου. Η περιοχή αυτή περιλαμβάνει αλλά δεν περιορίζεται στη ζώνη προστασίας που καθορίζεται σύμφωνα με το άρθρο 9 παράγραφοι 2 και 3 και στις ζώνες επιτήρησης που καθορίζονται σύμφωνα με το άρθρο 9 παράγραφος 4 της οδηγίας 92/40/ΕΟΚ. β) Η περιοχή που παρατίθεται στο μέρος Β του παραρτήματος Ι, στο εξής «περιοχή Β», διαχωρίζει την περιοχή Α από το τμήμα του πληττόμενου κράτους μέλους στο οποίο δεν έχουν εκδηλωθεί κρούσματα της νόσου, σε περίπτωση που καθοριστεί παρόμοιο τμήμα, και ο κίνδυνος της νόσου στην περιοχή αυτή θεωρείται ελάχιστος. 4. Τα μέτρα που ορίζονται στην παρούσα απόφαση εφαρμόζονται με την επιφύλαξη των μέτρων που λαμβάνονται σε περίπτωση κρούσματος της γρίπης των πτηνών σε πουλερικά σύμφωνα με την οδηγία 92/40/ΕΟΚ. Άρθρο 2 Καθορισμός των περιοχών Α και Β 1. Αμέσως μετά την εκδήλωση κρούσματος ή υποψίας κρούσματος της υψηλής παθογονικότητας γρίπης των πτηνών, που οφείλεται στον υπότυπο Η5 του ιού Α της γρίπης, για τον οποίο υπάρχει υποψία ή επιβεβαίωση ότι είναι του τύπου νευραμινιδάσης Ν1, το πληττόμενο κράτος μέλος καθορίζει τις περιοχές Α και Β λαμβάνοντας υπόψη τους γεωγραφικούς, διοικητικούς, οικολογικούς και επιζωοτικούς παράγοντες που αφορούν τη γρίπη των πτηνών και κοινοποιεί τα όριά τους στην Επιτροπή, στα άλλα κράτη μέλη και, εάν ενδείκνυται, στο κοινό. 2. Η Επιτροπή, σε συνεργασία με το πληττόμενο κράτος μέλος, εξετάζει τις περιοχές που καθορίζει το πληττόμενο κράτος μέλος και λαμβάνει τα κατάλληλα μέτρα όσον αφορά τις ζώνες αυτές σύμφωνα με το άρθρο 9 παράγραφος 3 και 4 της οδηγίας 89/662/ΕΟΚ ή σύμφωνα με το άρθρο 10 παράγραφος 3 ή 4 της οδηγίας 90/425/ΕΟΚ. 3. Εάν επιβεβαιωθεί ότι ο τύπος νευραμινιδάσης είναι άλλος από τον Ν1 ή ότι η παθογονικότητα του ιού είναι χαμηλή, το πληττόμενο κράτος μέλος καταργεί τα μέτρα που λαμβάνονται όσον αφορά τις εν λόγω περιοχές και κοινοποιεί τη σχετική απόφασή του στην Επιτροπή και τα άλλα κράτη μέλη. Η Επιτροπή, σε συνεργασία με το πληττόμενο κράτος μέλος, λαμβάνει τα κατάλληλα μέτρα σύμφωνα με το άρθρο 9 παράγραφος 3 ή 4 της οδηγίας 89/662/ΕΟΚ και σύμφωνα με το άρθρο 10 παράγραφος 3 ή 4 της οδηγίας 90/425/ΕΟΚ. 4. Εάν επιβεβαιωθεί στα πουλερικά η παρουσία του υψηλής παθογονικότητας ιού Α της γρίπης, ιδίως του υπότυπου H5N1, το πληττόμενο κράτος μέλος: α) ενημερώνει την Επιτροπή και τα άλλα κράτη μέλη· β) εφαρμόζει τα μέτρα που προβλέπονται στο άρθρο 3 παράγραφος 1 και 2 για το χρονικό διάστημα που κρίνεται απαραίτητο με γνώμονα τους γεωγραφικούς, διοικητικούς, οικολογικούς και επιζωοτικούς παράγοντες που σχετίζονται με τη γρίπη των πτηνών έως την ημερομηνία που αναφέρεται στο παράρτημα Ι και, σε οποιαδήποτε περίπτωση, για τουλάχιστον 21 ημέρες όσον αφορά τη ζώνη προστασίας και 30 ημέρες για τη ζώνη επιτήρησης μετά από την ημερομηνία ολοκλήρωσης του προκαταρτικού καθαρισμού και απολύμανσης της εκμετάλλευσης στην οποία παρουσιάστηκε το κρούσμα σύμφωνα με το άρθρο 11 της οδηγίας 92/40/ΕΟΚ· γ) τηρεί ενήμερη την Επιτροπή και τα άλλα κράτη μέλη σχετικά με τυχόν εξελίξεις στις περιοχές αυτές. Η Επιτροπή, σε συνεργασία με το πληττόμενο κράτος μέλος, λαμβάνει τα κατάλληλα μέτρα σύμφωνα με το άρθρο 9 παράγραφος 3 ή 4 της οδηγίας 89/662/ΕΟΚ και σύμφωνα με το άρθρο 10 παράγραφος 3 ή 4 της οδηγίας 90/425/ΕΟΚ. Άρθρο 3 Γενική απαγόρευση 1. Το πληττόμενο κράτος μέλος εξασφαλίζει ότι, όσον αφορά τα ζώντα πουλερικά και τα ζώντα πτηνά με εξαίρεση τα πουλερικά και τα αυγά επώασής τους, δεν πραγματοποιούνται α) αποστολές από τις περιοχές Α και Β σε άλλα κράτη μέλη ούτε και σε τρίτες χώρες· β) αποστολές από τις περιοχές Α και Β στην υπόλοιπη επικράτεια του πληττόμενου κράτους μέλους· γ) μεταφορές εντός των περιοχών Α και Β· ούτε και δ) μετακινήσεις μεταξύ των περιοχών Α και Β. 2. Το πληττόμενο κράτος μέλος εξασφαλίζει ότι, όσον αφορά τα προϊόντα εκτός των αυγών επώασης των ειδών που αναφέρονται στην παράγραφο 1 και των άγριων φτερωτών θηραμάτων, δεν πραγματοποιούνται α) αποστολές από τις περιοχές Α και Β σε άλλα κράτη μέλη ούτε και σε τρίτες χώρες· β) αποστολές από τις περιοχές Α και Β στο υπόλοιπο τμήμα της εθνικής επικράτειας του πληττόμενου κράτους μέλους· και γ) μεταφορές εντός των περιοχών Α και Β. Άρθρο 4 Παρεκκλίσεις για ζώντα πτηνά και νεοσσούς μιας ημέρας 1. Κατά παρέκκλιση του άρθρου 3 παράγραφος 1, το πληττόμενο κράτος μέλος μπορεί να εγκρίνει τη μεταφορά πουλερικών ή εκτρεφόμενων φτερωτών θηραμάτων, συμπεριλαμβανομένων των ακατάλληλων προς αναπαραγωγή ωοτόκων ορνίθων, α) από εκμεταλλεύσεις στη ζώνη προστασίας για άμεση θανάτωση σε σφαγείο που κατά προτίμηση βρίσκεται εντός της ζώνης προστασίας και, εάν αυτό δεν είναι δυνατόν, προς σφαγείο που καθορίζει η αρμόδια αρχή και το οποίο βρίσκεται εκτός της ζώνης προστασίας στο πληττόμενο κράτος μέλος· β) από εκμεταλλεύσεις εντός της ζώνης επιτήρησης, για περίοδο 15 ημερών από τον καθορισμό της ζώνης, απευθείας σε σφαγείο που καθορίζεται από την αρμόδια αρχή και το οποίο βρίσκεται εντός ή εκτός της ζώνης επιτήρησης στο πληττόμενο κράτος μέλος· γ) από εκμεταλλεύσεις στην περιοχή Α είτε εντός της ζώνης επιτήρησης, ύστερα από περίοδο 15 ημερών από τον καθορισμό της, είτε εκτός της ζώνης επιτήρησης, ή από εκμεταλλεύσεις στην περιοχή Β προς σφαγεία που καθορίζει η αρμόδια αρχή και τα οποία βρίσκονται στο πληττόμενο κράτος μέλος· δ) από εκμεταλλεύσεις εκτός της περιοχής Α ή της περιοχής Β για άμεση σφαγή σε σφαγείο το οποίο καθορίζεται από την αρμόδια αρχή και το οποίο βρίσκεται στην περιοχή Α ή στην περιοχή Β· ε) από εκμεταλλεύσεις εκτός της περιοχής Α ή της περιοχής Β σε διαμετακόμιση από κύριες οδικές ή σιδηροδρομικές οδούς μέσα από την περιοχή Α, εκτός της ζώνης προστασίας, ή μέσα από την περιοχή Β. 2. Κατά παρέκκλιση του άρθρου 3 παράγραφος 1, το πληττόμενο κράτος μέλος μπορεί να εγκρίνει τη μεταφορά νεοσσών μιας ημέρας: α) από εκκολαπτήριο εντός της ζώνης προστασίας προς εκμετάλλευση εντός της ζώνης προστασίας ή επιτήρησης, στην οποία δεν υπάρχουν άλλα πουλερικά και η οποία έχει τεθεί υπό επίσημο έλεγχο σύμφωνα με το άρθρο 8 παράγραφος 2 της οδηγίας 92/40/ΕΟΚ· β) από εκκολαπτήριο εντός της ζώνης επιτήρησης προς εκμετάλλευση ή εγκατάσταση της εκμετάλλευσης αυτής στο ίδιο κράτος μέλος, με την προϋπόθεση να εφαρμόζονται τα κατάλληλα μέτρα βιοασφάλειας, η εκμετάλλευση να τεθεί υπό επίσημη επιτήρηση ύστερα από τη μεταφορά και οι νεοσσοί μιας ημέρας να παραμείνουν στην εκμετάλλευση προορισμού για τουλάχιστον 21 ημέρες· γ) από εκκολαπτήριο της περιοχής Α στη ζώνη επιτήρησης προς οποιαδήποτε εκμετάλλευση, με την προϋπόθεση να έχουν εκκολαφθεί από αυγά που έχουν συλλεχθεί σε εκμεταλλεύσεις εκτός της ζώνης προστασίας και επιτήρησης και το εκκολαπτήριο να μπορεί να εξασφαλίσει, βάσει της τεχνικής του υποστήριξης και των συνθηκών του βιοασφάλειας κατά την εργασία, ότι δεν έχει υπάρξει κανενός είδους επαφή των αυγών αυτών με άλλα αυγά προς εκκόλαψη ή με νεοσσούς μιας ημέρας που προέρχονται από σμήνη πουλερικών στις ζώνες αυτές και έχουν επομένως διαφορετικό υγειονομικό καθεστώς· δ) από εκκολαπτήριο που βρίσκεται σε τμήμα της περιοχής Α εκτός της ζώνης επιτήρησης ή στην περιοχή Β και απέχει τουλάχιστον 10 χλμ. από οποιοδήποτε μολυσμένο ή με υποψία μόλυνσης εκκολαπτήριο ή εκμετάλλευση προς εκμεταλλεύσεις υπό επίσημο έλεγχο στην επικράτεια του πληττόμενου κράτους μέλους· ε) από εκκολαπτήριο που βρίσκεται σε τμήμα περιοχής Α εκτός της ζώνης προστασίας ή σε περιοχή Β προς εκμεταλλεύσεις εντός ή εκτός της περιοχής Α, εφόσον οι νεοσσοί μιας ημέρας έχουν εκκολαφθεί από αυγά επώασης που ικανοποιούν τις απαιτήσεις του άρθρου 5 παράγραφος 1 στοιχείο δ). 3. Κατά παρέκκλιση του άρθρου 3 παράγραφος 1, το πληττόμενο κράτος μέλος μπορεί να εγκρίνει τη μεταφορά νεαρών ορνίθων έτοιμων για ωοτοκία, ινδορνίθων προς πάχυνση και άλλων πουλερικών ή εκτρεφόμενων πτερωτών θηραμάτων: α) από εκμεταλλεύσεις εντός της ζώνης προστασίας προς εκμετάλλευση εντός της ζώνης επιτήρησης, στην οποία δεν υπάρχουν άλλα πουλερικά και η οποία έχει τεθεί υπό επίσημο έλεγχο σύμφωνα με το άρθρο 8 παράγραφος 2 της οδηγίας 92/40/ΕΟΚ· β) από εκμεταλλεύσεις εντός της ζώνης προστασίας μετά από περίοδο 15 ημερών ύστερα από τον καθορισμό της ζώνης αυτής προς εκμεταλλεύσεις του ίδιου κράτους μέλους στις οποίες δεν υπάρχουν άλλα πουλερικά· οι τελευταίες τίθενται υπό επίσημο έλεγχο ύστερα από την άφιξη των νεαρών ορνίθων έτοιμων για ωοτοκία και οι εν λόγω όρνιθες πρέπει να παραμείνουν στην εκμετάλλευση προορισμού για τουλάχιστον 21 ημέρες· γ) από εκμεταλλεύσεις που βρίσκονται σε τμήμα της περιοχής Α εκτός της ζώνης επιτήρησης ή στην περιοχή Β και απέχουν τουλάχιστον 10 χλμ. από οποιαδήποτε εκμετάλλευση με υποψία μόλυνσης προς εκμεταλλεύσεις υπό επίσημο έλεγχο στην επικράτεια του πληττόμενου κράτους μέλους. 4. Κατά παρέκκλιση του άρθρου 3 παράγραφος 1, το πληττόμενο κράτος μέλος μπορεί να εγκρίνει τη μεταφορά πτηνών που συνοδεύουν τον κάτοχό τους προς εγκαταστάσεις εκτός της περιοχής Α ή της περιοχής Β, εάν το φορτίο αποτελείται από πέντε το πολύ πτηνά σε κλουβί, από εκμεταλλεύσεις που δεν εκτρέφουν πουλερικά, ή εάν το φορτίο προορίζεται για απομόνωση που έχει οριστεί σύμφωνα με την απόφαση 2000/666/ΕΚ και τα πτηνά συνοδεύονται από κτηνιατρικό πιστοποιητικό σύμφωνο με το υπόδειγμα που παρατίθεται στο παράρτημα ΙΙ. Το πιστοποιητικό αυτό πρέπει να βεβαιώνει ότι τα πτηνά συμμορφώνονται με τους προβλεπόμενους για την υγεία των ζώων όρους και να βασίζεται, όπου αυτό απαιτείται, σε δήλωση του κατόχου τους σύμφωνη με το υπόδειγμα του παραρτήματος ΙΙΙ. 5. Τα υγειονομικά πιστοποιητικά, σύμφωνα με το υπόδειγμα 2 που παρατίθεται στο παράρτημα IV της οδηγίας 90/539/ΕΟΚ του Συμβουλίου, τα οποία συνοδεύουν φορτία νεοσσών μιας ημέρας που αναφέρονται στην παράγραφο 2 στοιχείο γ) και ε), περιλαμβάνουν τη διατύπωση: «Το παρόν φορτίο είναι σύμφωνο με το υγειονομικό καθεστώς που προβλέπει η απόφαση 2006/135/ΕΚ της Επιτροπής». 6. Οι μετακινήσεις που προβλέπονται στην παράγραφο 1 στοιχείο α), παράγραφο 2 στοιχείο α) και παράγραφο 3 στοιχείο α) πραγματοποιούνται με απευθείας μεταφορά και υπό επίσημο έλεγχο. Επιτρέπονται μόνο μετά από υγειονομική επιθεώρηση της εκμετάλλευσης από τον επίσημο κτηνίατρο. Τα χρησιμοποιούμενα μεταφορικά μέσα πρέπει να καθαρίζονται και να απολυμαίνονται πριν και μετά από τη χρήση. Άρθρο 5 Παρεκκλίσεις για αυγά επώασης 1. Κατά παρέκκλιση του άρθρου 3 παράγραφος 1, το πληττόμενο κράτος μέλος μπορεί να εγκρίνει τη μεταφορά αυγών επώασης που: α) συλλέγονται σε εκμεταλλεύσεις οι οποίες την ημέρα συλλογής των αυγών περιλαμβάνονται στη ζώνη προστασίας, προς εκκολαπτήριο που ορίζεται από την αρμόδια αρχή, εφόσον τα αυγά και η συσκευασία τους έχουν απολυμανθεί πριν από τη μεταφορά· β) συλλέγονται σε εκμεταλλεύσεις οι οποίες την ημέρα συλλογής των αυγών περιλαμβάνονται στη ζώνη επιτήρησης, προς εκκολαπτήριο του πληττόμενου κράτους μέλους το οποίο ορίζεται από την αρμόδια αρχή, εφόσον τα αυγά και η συσκευασία τους έχουν απολυμανθεί πριν από τη μεταφορά· γ) συλλέγονται σε εκμεταλλεύσεις οι οποίες την ημέρα συλλογής των αυγών περιλαμβάνονται στην περιοχή Α εκτός της ζώνης επιτήρησης ή στην περιοχή Β και τουλάχιστον 10 χλμ. από εκμετάλλευση για την οποία υπάρχει υποψία μόλυνσης, προς καθορισμένο εκκολαπτήριο στο πληττόμενο κράτος μέλος ή, κατόπιν συμφωνίας των αρμόδιων αρχών, σε καθορισμένο εκκολαπτήριο άλλου κράτους μέλους ή τρίτης χώρας· δ) συλλέγονται σε εκμεταλλεύσεις σε περιοχή Α εκτός της ζώνης προστασίας ή επιτήρησης ή σε περιοχή Β, στην οποία τα πουλερικά έχουν υποβληθεί, και τα αποτελέσματα ήταν αρνητικά, σε ορολογική έρευνα για τη γρίπη των πτηνών κατάλληλη για την ανίχνευση επιπολασμού της νόσου 5 % με επίπεδο εμπιστοσύνης τουλάχιστον 95 %, και στην οποία εξασφαλίζεται η ανιχνευσιμότητα, προς εκκολαπτήρια εντός ή εκτός των περιοχών Α ή Β. 2. Οι μετακινήσεις που προβλέπονται στην παράγραφο 1 στοιχείο α) πραγματοποιούνται με απευθείας μεταφορά και υπό επίσημο έλεγχο, μόνο μετά από υγειονομική επιθεώρηση της εκμετάλλευσης από τον επίσημο κτηνίατρο και εφόσον τα χρησιμοποιούμενα μεταφορικά μέσα καθαρίζονται και απολυμαίνονται πριν και μετά τη χρήση. 3. Τα υγειονομικά πιστοποιητικά, σύμφωνα με το υπόδειγμα 1 του παραρτήματος IV της οδηγίας 90/539/ΕΟΚ του Συμβουλίου, τα οποία συνοδεύουν φορτία αυγών επώασης που αναφέρονται στην παράγραφο 1 σημείο β), προς άλλα κράτη μέλη, περιλαμβάνουν τη διατύπωση: «Το παρόν φορτίο είναι σύμφωνο με το υγειονομικό καθεστώς που προβλέπει η απόφαση 2006/135/ΕΚ της Επιτροπής». Άρθρο 6 Παρεκκλίσεις για κρέας, κιμάδες, παρασκευάσματα κρέατος, μηχανικώς διαχωρισμένο κρέας και προϊόντα κρέατος 1. Κατά παρέκκλιση του άρθρου 3 παράγραφος 2, το πληττόμενο κράτος μέλος μπορεί να εγκρίνει τη μεταφορά: α) νωπού κρέατος πουλερικών, συμπεριλαμβανομένου του κρέατος στρουθιονιδών, που προβλέπεται στο άρθρο 4 παράγραφος 1 στοιχείο α) και β), εφόσον το κρέας αυτό φέρει σήμα ταυτοποίησης όπως ορίζεται στο παράρτημα ΙΙ της οδηγίας 2002/99/ΕΚ και προορίζεται για μεταφορά σε εγκατάσταση επεξεργασίας, όπως απαιτείται για τη γρίπη των πτηνών σύμφωνα με τον πίνακα 1 περίπτωση α), β) ή γ) στο παράρτημα ΙΙΙ της εν λόγω οδηγίας· β) νωπού κρέατος πουλερικών, συμπεριλαμβανομένου του κρέατος στρουθιονιδών, που προέρχεται από περιοχή Α, εκτός της ζώνης προστασίας και της ζώνης επιτήρησης για περίοδο 15 ημερών ύστερα από τον καθορισμό της, ή από περιοχή Β ή που έχει παραχθεί από πουλερικά που προβλέπονται στο άρθρο 4 παράγραφος 1 στοιχείο δ) σύμφωνα με το παράρτημα ΙΙ και τα μέρη ΙΙ και ΙΙΙ του παραρτήματος ΙΙΙ του κανονισμού (ΕΚ) αριθ. 853/2004 και έχει υποστεί ελέγχους σύμφωνα με τα μέρη Ι, ΙΙ, ΙΙΙ και τα κεφάλαια V και VII του μέρους IV του παραρτήματος I του κανονισμού (ΕΚ) αριθ. 854/2004· γ) κιμάδων, παρασκευασμάτων κρέατος, μηχανικώς διαχωρισμένου κρέατος και προϊόντων κρέατος που περιέχουν κρέας που αναφέρονται στο σημείο β) και έχουν παραχθεί σύμφωνα με τα μέρη V και VI του παραρτήματος ΙΙΙ του κανονισμού (ΕΚ) αριθ. 853/2004· δ) νωπού κρέατος πουλερικών και κρέατος εκτρεφόμενων φτερωτών θηραμάτων, κιμάδων, παρασκευασμάτων κρέατος και μηχανικώς διαχωρισμένου κρέατος που περιέχουν κρέας, τα οποία έχουν ληφθεί από σφάγια πουλερικών ή από κρέας εκτρεφόμενων φτερωτών θηραμάτων που προέρχονται από τμήμα της περιοχής Α εκτός της ζώνης προστασίας περιοχής Α ή περιοχής Β στο υπόλοιπο τμήμα της εθνικής επικράτειάς του, εφόσον το κρέας αυτό: i) φέρει στρογγυλή σφραγίδα ταυτοποίησης που καθορίζεται σύμφωνα με το άρθρο 4 παράγραφος 2 της οδηγίας 2002/99/ΕΚ στο παράρτημα IV της παρούσας απόφασης· και ii) έχει ληφθεί, κοπεί, αποθηκευτεί και μεταφερθεί χωριστά από άλλο νωπό κρέας πουλερικών ή εκτρεφόμενων φτερωτών θηραμάτων που προορίζονται για αποστολή προς άλλα κράτη μέλη ή για εξαγωγή σε τρίτες χώρες· και iii) χρησιμοποιείται κατά τρόπο ώστε να αποφεύγεται η εισαγωγή του σε προϊόντα κρέατος ή παρασκευάσματα κρέατος που προορίζονται για το ενδοκοινοτικό εμπόριο ή για εξαγωγή σε τρίτες χώρες, εκτός εάν έχει υποβληθεί στην επεξεργασία που απαιτείται για τη γρίπη των πτηνών, η οποία αναφέρεται στον πίνακα 1 περίπτωση α), β) ή γ) του παραρτήματος III της οδηγίας 2002/99/ΕΚ. 2. Κατά παρέκκλιση του άρθρου 3 παράγραφος 2, το πληττόμενο κράτος μέλος μπορεί να εγκρίνει τη μεταφορά: α) νωπού κρέατος από άγρια φτερωτά θηράματα που προέρχονται από την περιοχή Α ή την περιοχή Β, εφόσον, αφενός, το κρέας αυτό φέρει το υγειονομικό σήμα που προβλέπεται στο παράρτημα ΙΙ της οδηγίας 2002/99/ΕΚ και, αφετέρου, προορίζεται για μεταφορά σε εγκατάσταση επεξεργασίας, όπως απαιτείται για τη γρίπη των πτηνών σύμφωνα με τον πίνακα 1 περίπτωση α), β) ή γ) του παραρτήματος III της εν λόγω οδηγίας· β) προϊόντων κρέατος από άγρια φτερωτά θηράματα που προέρχονται από την περιοχή Α ή την περιοχή Β, τα οποία έχουν υποβληθεί σε επεξεργασία που απαιτείται για τη γρίπη των πτηνών σύμφωνα με τον πίνακα 1 περίπτωση α), β) ή γ) του παραρτήματος III της οδηγίας 2002/99/ΕΚ· γ) νωπού κρέατος από άγρια φτερωτά θηράματα προέλευσης εκτός των περιοχών Α και Β και παραγωγής σε εγκαταστάσεις εντός της περιοχής Α ή της περιοχής Β, σύμφωνα με το μέρος IV του παραρτήματος III του κανονισμού (ΕΚ) αριθ. 853/2004, και που έχει υποβληθεί σε ελέγχους σύμφωνα με το κεφάλαιο VIII του τμήματος IV του παραρτήματος I του κανονισμού (ΕΚ) αριθ. 854/2004· δ) κιμάδων, παρασκευασμάτων κρέατος, μηχανικώς διαχωρισμένου κρέατος και προϊόντων κρέατος που περιέχουν κρέας που αναφέρονται στο σημείο γ) και έχουν παραχθεί σε εγκαταστάσεις που βρίσκονται στην περιοχή Α ή στην περιοχή Β σύμφωνα με τα μέρη V και VI του παραρτήματος ΙΙΙ του κανονισμού (ΕΚ) αριθ. 853/2004. 3. Το πληττόμενο κράτος μέλος εξασφαλίζει ότι τα προϊόντα που αναφέρονται στην παράγραφο 1 στοιχεία β), γ) και στην παράγραφο 2 στοιχείο β), γ) και δ) συνοδεύονται από εμπορικά έγγραφα στα οποία δηλώνεται ότι: «Το παρόν φορτίο είναι σύμφωνο με το υγειονομικό καθεστώς που προβλέπει η απόφαση 2006/135/ΕΚ της Επιτροπής». Άρθρο 7 Παρεκκλίσεις για αυγά για ανθρώπινη κατανάλωση και για προϊόντα αυγών 1. Κατά παρέκκλιση του άρθρου 3 παράγραφος 2, το πληττόμενο κράτος μέλος μπορεί να εγκρίνει την αποστολή αυγών που συλλέγονται σε εκμεταλλεύσεις εντός της ζώνης προστασίας ή επιτήρησης α) για ανθρώπινη κατανάλωση, προς συσκευαστήριο που ορίζεται από την αρμόδια αρχή, εφόσον συσκευάζονται σε συσκευασίες μίας χρήσεως και τηρούνται όλα τα μέτρα βιοασφάλειας που απαιτούνται από την αρμόδια αρχή· β) σε μονάδα για την παρασκευή προϊόντων αυγών, όπως ορίζεται στο κεφάλαιο II του τμήματος X του παραρτήματος III του κανονισμού (ΕΚ) αριθ. 853/2004, για να υποβληθούν σε χειρισμό ή επεξεργασία σύμφωνα με το κεφάλαιο XI του παραρτήματος II του κανονισμού (ΕΚ) αριθ. 852/2004· γ) για απόρριψη σύμφωνα με τον κανονισμό (ΕΚ) αριθ. 1774/2002· 2. Κατά παρέκκλιση του άρθρου 3 παράγραφος 2, επιτρέπεται η μεταφορά προς οποιονδήποτε προορισμό: α) αυγών για ανθρώπινη κατανάλωση που συλλέγονται σε εκμεταλλεύσεις εντός της περιοχής Α, εκτός της ζώνης προστασίας ή επιτήρησης, ή εντός της περιοχής Β· β) παστεριοποιημένων προϊόντων αυγών σύμφωνα με το κεφάλαιο II του μέρους X του παραρτήματος III του κανονισμού (ΕΚ) αριθ. 853/2004. 3. Το πληττόμενο κράτος μέλος εξασφαλίζει ότι τα φορτία αυγών για ανθρώπινη κατανάλωση που αναφέρονται στην παράγραφο 1 στοιχείο α) συνοδεύονται από εμπορικά έγγραφα στα οποία δηλώνεται ότι: «Το παρόν φορτίο είναι σύμφωνο με το υγειονομικό καθεστώς που προβλέπει η απόφαση 2006/135/ΕΚ της Επιτροπής». Άρθρο 8 Παρέκκλιση για ζωικά υποπροϊόντα 1. Κατά παρέκκλιση του άρθρου 3 παράγραφος 2, το πληττόμενο κράτος μέλος εγκρίνει: α) την αποστολή από την περιοχή Α ή την περιοχή Β ζωικών υποπροϊόντων που ικανοποιούν τους όρους που καθορίζονται στο κεφάλαιο ΙΙ σημείο A, κεφάλαιο III σημείο B, κεφάλαιο IV σημείο A, κεφάλαιο VI σημεία A και B, κεφάλαιο VII σημείο A, κεφάλαιο VIII σημείο A, κεφάλαιο IX σημείο Α και κεφάλαιο X σημείο A του παραρτήματος VII, καθώς και στο κεφάλαιο II σημείο B, στο κεφάλαιο III σημείο ΙΙ(A) και στο κεφάλαιο VII σημείο A σημείο 1 στοιχείο α) του παραρτήματος VIII του κανονισμού (ΕΚ) αριθ. 1774/2002· β) την αποστολή μη επεξεργασμένων φτερών ή τμημάτων φτερών σύμφωνα με το κεφάλαιο VIII σημείο A σημείο 1 στοιχείο α) του παραρτήματος VIII του κανονισμού (ΕΚ) αριθ. 1774/2002, τα οποία παράγονται από πουλερικά ή από εκτρεφόμενα φτερωτά θηράματα· γ) την αποστολή από την περιοχή Α ή την περιοχή Β επεξεργασμένων φτερών και τμημάτων φτερών που έχουν υποστεί επεξεργασία με ρεύμα ατμού ή με κάποια άλλη μέθοδο που εξασφαλίζει την εξάλειψη κάθε παθογόνου παράγοντα, τα οποία παράγονται από πουλερικά ή από εκτρεφόμενα φτερωτά θηράματα. 2. Το πληττόμενο κράτος μέλος εξασφαλίζει ότι τα προϊόντα που αναφέρονται στην παράγραφο 1 σημεία β) και γ) του παρόντος άρθρου συνοδεύονται από εμπορικό έγγραφο, σύμφωνο με το κεφάλαιο Χ του παραρτήματος ΙΙ του κανονισμού (ΕΚ) αριθ. 1774/2002, στο οποίο δηλώνεται ότι, στην περίπτωση των προϊόντων που αναφέρονται στην παράγραφο 1 σημείο γ) του παρόντος άρθρου, στο σημείο 6.1 του εν λόγω εγγράφου, ότι τα προϊόντα αυτά έχουν υποστεί επεξεργασία με ρεύμα ατμού ή με κάποια άλλη μέθοδο που εξασφαλίζει την εξάλειψη παθογόνων παραγόντων. Ωστόσο, αυτό το εμπορικό έγγραφο δεν απαιτείται για επεξεργασμένα διακοσμητικά φτερά, επεξεργασμένα φτερά που μεταφέρονται από ταξιδιώτες για προσωπική τους χρήση ή αποστολές επεξεργασμένων φτερών που αποστέλλονται σε ιδιώτες για μη εμπορικούς σκοπούς. Άρθρο 9 Όροι μετακίνησης 1. Όταν εγκρίνονται μετακινήσεις ζώων ή προϊόντων αυτών που καλύπτονται από την παρούσα απόφαση, στο πλαίσιο των άρθρων 4, 5, 6, 7 και 8 η έγκριση εκδίδεται με βάση τα ευνοϊκά αποτελέσματα αξιολόγησης κινδύνου που διενεργείται από την αρμόδια αρχή και λαμβάνονται όλα τα μέτρα βιοασφάλειας για την αποφυγή της μετάδοσης της γρίπης των πτηνών. 2. Όταν, στο πλαίσιο των άρθρων 5, 6, 7 και 8 εγκρίνεται η αποστολή, η μετακίνηση ή η μεταφορά προϊόντων που αναφέρονται στην παράγραφο 1 του παρόντος άρθρου, υπό δικαιολογημένους όρους ή περιορισμούς, η λήψη, ο χειρισμός, η επεξεργασία, η αποθήκευση και η μεταφορά των προϊόντων αυτών πρέπει να γίνεται χωρίς να επηρεάζεται το υγειονομικό καθεστώς άλλων προϊόντων τα οποία πληρούν όλους τους υγειονομικούς όρους για την εμπορία, τη διάθεση στην αγορά ή την εξαγωγή σε τρίτες χώρες. Άρθρο 10 Συμμόρφωση και ενημέρωση Όλα τα κράτη μέλη θεσπίζουν και δημοσιεύουν αμέσως τα αναγκαία μέτρα για τη συμμόρφωση με την παρούσα απόφαση. Ενημερώνουν αμέσως την Επιτροπή σχετικά. Το πληττόμενο κράτος μέλος εφαρμόζει τα εν λόγω μέτρα αμέσως μόλις υπάρξει εύλογη υποψία σχετικά με την εμφάνιση υψηλής παθογονικότητας γρίπης των πτηνών, ιδίως του υπότυπου Η5ΝΙ, στα πουλερικά. Το πληττόμενο κράτος μέλος υποβάλλει, σε τακτική βάση, στην Επιτροπή και στα άλλα κράτη μέλη τις αναγκαίες πληροφορίες σχετικά με την επιδημιολογία της νόσου και, όπου ενδείκνυται, τα πρόσθετα μέτρα ελέγχου και επιτήρησης και τις εκστρατείες ευαισθητοποίησης που πραγματοποιούνται. Άρθρο 11 Αποδέκτης Η παρούσα απόφαση απευθύνεται στα κράτη μέλη. Βρυξέλλες, 22 Φεβρουαρίου 2006.

Classification Labels:
1934
311

Label Descriptions:
{"1934": "Πολιτική για την υγεία", "311": "ΥΓΕΙΑ"}

EuroVoc IDs (Original): 2479
2711
2736
2737
5877

EuroVoc IDs (Expanded): 2479
2711
2736
2737
5877

Dataset Source: meu

Split: train